**HIRDETMÉNY**

a 2023/2024. óvodai nevelési évre történő óvodai beiratkozás tárgyában

A nevelési-oktatási intézmények működéséről és a köznevelési intézmények névhasználatáról szóló 20/2012.(VIII. 31.) EMMI rendelet (továbbiakban: Rendelet) 20. § (1) és (1a) bekezdései alapján Budapest Főváros XVIII. kerület Pestszentlőrinc-Pestszentimre Önkormányzata az alábbi HIRDETMÉNYT teszi közzé a 2023. májusi óvodai beiratkozások idejéről és az óvodai jogviszony létesítésével összefüggő eljárásról.

A nemzeti köznevelésről szóló 2011. évi CXC. törvény (a továbbiakban: Nkt.) 8. § (2) bekezdése alapján a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A szülő, tárgyév április 15. napjáig írásban benyújtott kérelme alapján a gyermek jogos érdekét szem előtt tartva, annak az évnek augusztus 31. napjáig, amelyben a gyermek a negyedik életévét betölti az Nkt. végrehajtásáról szóló 229/2012. (VIII.28.) Korm. rendeletben kijelölt lakóhely szerinti illetékes szerv, Budapest Főváros Kormányhivatala XVIII. kerületi Hivatala (továbbiakban: Kormányhivatal) felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. Az Oktatási Hivatal adatbázisa alapján a Kormányhivatal követi nyomon a 3. életévét betöltött gyermekek óvodakezdését is.

A napi négy órában óvodai foglalkozásra kötelezett gyermek szülője, amennyiben gyermeke az óvodakötelezettségét külföldön teljesíti, köteles arról írásban értesíteni az Oktatási Hivatalt (Rendelet 20. § (2) bekezdés). Az erre vonatkozó űrlap elérhető a www.oktatas.hu weboldalon. A szülő köteles értesíteni a tényről az állandó lakóhelye/tartózkodási helye szerinti körzetes óvoda/tagóvoda vezetőjét.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény XXXI. Fejezet 201. alcím 247. § (1) bekezdése a) pontja értelmében az a szülő/gondviselő, aki gyermekét kellő időben az óvodába nem íratja be, szabálysértést követ el.

Felvételi eljárás rendje:

A szülő/gondviselő elsősorban elektronikus úton intézi a 2023. augusztus 31-ig a 3. életévét betöltő, óvodaköteles korú gyermek beíratását. A jelentkezési lap a Bp18 Egyesített Óvoda honlapjáról (http://bp18ovoda.hu/) érhető el.

A jelentkezési lapot 2023. május 8. és 2023. május 10. között kell kitölteni, ezzel a szülő/gondviselő eleget tesz a beíratási kötelezettségének. Az elektronikus úton történő ügyintézés esetén a szükséges dokumentumok bemutatására a határozat átvételekor kerül sor. A szükséges dokumentumok a Rendelet 20. § (3) bekezdése értelmében:

 a gyermek nevére kiállított személyazonosságot igazoló hatósági igazolvány,

 a szülő/gondviselő személyazonosságát igazoló hatósági igazolvány,

 a gyermek és a szülő/gondviselő lakcímet igazoló hatósági igazolványa,

 a gyermek TAJ kártyája (Hatósági igazolvány), valamint

 a gyermek születési anyakönyvi kivonata

Amennyiben a szülő/gondviselő semmilyen módon nem tudja a beiratkozást elektronikus úton intézni, ezt telefonon 2023. május 5-ig jeleznie kell a Bp18 Egyesített Óvoda központjában a +36 20 270 3302-es, vagy a +36 1 290 8263-as telefonszámon a személyes beíratás időpontjának egyeztetése céljából. Ebben az esetben a szükséges dokumentumokat a beiratkozáskor kell bemutatnia. Felhívjuk a figyelmüket, hogy a beiratkozásra megjelölt időszak - 2023. május 8-10. után beérkező jelentkezések a 2023. május 10-ig beérkezett kérelmek elbírálása után kerülnek feldolgozásra a fennmaradó szabad férőhelyek függvényében. A jelenleg bölcsődében elhelyezett gyermekekre vonatkozó óvodai felvételi igényt is be kell jelenteni. A sajátos nevelési igényű (SNI) gyermekeket a Szakértői Bizottság által kijelölt óvoda veszi fel a szülő/gondviselő jelentkezése alapján.

Egy adott nemzetiséghez tartozó gyermek anyanyelvén, anyanyelven és magyar nyelven részesülhet óvodai nevelésben. A nemzetiség óvodai nevelésének irányelve és a nemzetiség iskolai oktatásának irányelve kiadásáról szóló 17/2013. (III.01.) EMMI rendelet 2.§-a szabályozza a nemzetiségi óvodába való jelentkezés feltételeit. Német nemzetiségi nevelést folytató óvodák a kerületben:

Budapest Főváros XVIII. kerület Pestszentlőrinc-Pestszentimre Önkormányzata által fenntartott:

a) Bp18 Egyesített Óvoda Pestszentlőrinci Cseperedő Tagóvodája – Bp18 Vereinigter Pestszentlőrincer Mitgliedskindergarten Cseperedő

(1184 Budapest, Építő utca 5.)

b) Bp18 Egyesített Óvoda Pestszentlőrinci Vándor Óvoda - Bp18 Vereinigter Pestszentlőrincer Mitgliedskindergarten Vándor

(1181 Budapest, Vándor Sándor utca 7.)

Nem önkormányzati fenntartásban:

Fecskefészek-Schwalbennest Oktatási Alapítvány által fenntartott „OVI” Német Nemzetiségi Alapítványi Óvoda - Deutscher Nationalitäter Stiftungs Kindergarten (1188 Budapest, Zrínyi u. 44/b)

Budapest Főváros XVIII. kerület Pestszentlőrinc-Pestszentimre Önkormányzata által fenntartott óvodák felvételi körzetének jegyzéke a https://www.bp18.hu/intezmenyek/ovodak linken érhető el.

Az óvodai beiratkozással kapcsolatban további tájékoztatás kérhető kiraly.marian@bp18.hu vagy a szulok@bp18ovoda.hu e-mail címeken.

A Bp18 Egyesített Óvoda a gyermek felvételéről szóló döntését 2023. június 7-ig teszi közzé honlapján és a helyben szokásos módon a tagintézményekben, illetve értesíti a szülőt/gondviselőt az általa megadott elérhetőségek egyikén.

Az óvoda döntése ellen a szülő a közléstől, ennek hiányában a tudomására jutásától számított 15 napon belül eljárástmegindító kérelmet nyújthat be az óvodavezetőnél (Nkt. 37.§).

A 2023/2024. nevelési évre felvételt nyert gyermekek fogadása a nevelési év első napjától folyamatosan történik. Az első óvodai foglalkozási nap egyben a 2023/2024. nevelési év első napja: 2023. szeptember 1. (péntek). Ezen a napon kerülnek átvételre/felvételre az eddig bölcsődében elhelyezett és óvodába felvett gyermekek is.

Budapest, 2023. 04. 05.

dr. Ronyecz Róbert sk.

jegyző